b'\n_START_ARTICLE_\nSpankkova\n_START_PARAGRAPH_\nSpankkova (ven. \xd0\xa8\xd0\xbf\xd0\xb0\xd0\xbd\xd1\x8c\xd0\xba\xd0\xbe\xcc\x81\xd0\xb2\xd0\xbe, \xc5\xa0pankovo) on kyl\xc3\xa4 Leningradin alueen Hatsinan piirin Jelisavettinan kunnassa sek\xc3\xa4 entinen luterilainen seurakunta Inkeriss\xc3\xa4._NEWLINE_Ruotsalaisvallan aikana 1600-luvulla seudulle muuttaneet inkerinsuomalaiset kuuluivat T\xc3\xa4\xc3\xa4kelin seurakuntaan. Sill\xc3\xa4 oli oma kirkko ja kirkkoherra jo 1640-luvulla. Vuonna 1731 ven\xc3\xa4l\xc3\xa4inen ruhtinas Spankovski rakennutti kirkon Spankkovan kyl\xc3\xa4\xc3\xa4n, ja seurakunta sai uuden nimens\xc3\xa4. 1720-luvulta l\xc3\xa4htien se kuului Koprinaan, mutta itsen\xc3\xa4istyi uudelleen vuonna 1753. Vuonna 1833 Spankkovaan rakennettiin uusi Neitsyt Marialle omistettu kivikirkko. Seurakuntaan kuului my\xc3\xb6s Kolppana, jossa oli oma Paavali I:n rakennuttama kirkko. Vuonna 1905 seurakunnassa oli noin 4\xc2\xa0800 suomalaista ja viitisenkymment\xc3\xa4 virolaista j\xc3\xa4sent\xc3\xa4, vuonna 1917 en\xc3\xa4\xc3\xa4 3\xc2\xa0161. 1920-luvun alusta l\xc3\xa4htien Spankkova ja Kolppana toimivat erillisin\xc3\xa4 seurakuntina. Spankkovan kirkko suljettiin vuonna 1937._NEWLINE_Spankkovan asukkaista suurin osa oli inkeril\xc3\xa4isi\xc3\xa4 savakoita. Er\xc3\xa4iss\xc3\xa4 kyliss\xc3\xa4 asui my\xc3\xb6s ortodoksisia inkerikkoja. Seurakuntaan kuului 44 kyl\xc3\xa4\xc3\xa4, joista suomalaisia 31:_NEWLINE_Ahokyl\xc3\xa4, Hinkkala, Hintikkala, Honkala, Ilkkin\xc3\xa4, Kaletino, Karstala, Korpisalo (Uusikyl\xc3\xa4), Kunttula, Kurkovitsa, Luiskenitsa, Luumitsa, Miikkin\xc3\xa4, Peresnova, Pienhovi, Pieni Karstala, Pieni Pornitsa, Pieni S\xc3\xa4\xc3\xa4skel\xc3\xa4, Piesala, Pitk\xc3\xa4l\xc3\xa4, Raakelitsa, Repola, R\xc3\xa4\xc3\xa4hk\xc3\xa4l\xc3\xa4, Saaritsa, Sepp\xc3\xa4l\xc3\xa4, Sikoniemi, Smolkkova, Sornua, Spankkova, Suuri Pornitsa, Suuri S\xc3\xa4\xc3\xa4skel\xc3\xa4, S\xc3\xa4\xc3\xa4m\xc3\xa4l\xc3\xa4, Tarovitsa, Toivari, Tuonitsa, Tupitsa, T\xc3\xa4\xc3\xa4keli, Uusi Hinkkala, Uusi Holopitsa, Vanha Holopitsa, Vanha Staarosta, Vereppi, Vetkala, Vironkyl\xc3\xa4._NEWLINE_Nyky\xc3\xa4\xc3\xa4n kyl\xc3\xa4t kuuluvat Hatsinan piirin Jelisavettinan, Puutostin, Suuren-Kolppanan, S\xc3\xa4\xc3\xa4skel\xc3\xa4n ja Voiskovitsan kuntiin._NEWLINE_Toisen maailmansodan aikana vuonna 1943 suomalaisv\xc3\xa4est\xc3\xb6 siirrettiin Suomeen. Sodan j\xc3\xa4lkeen seutu asutettiin ven\xc3\xa4j\xc3\xa4nkielisell\xc3\xa4 v\xc3\xa4est\xc3\xb6ll\xc3\xa4 ja Suomesta palanneet sijoitettiin vastaavasti sis\xc3\xa4maahan, ven\xc3\xa4j\xc3\xa4nkielisille paikkakunnille._NEWLINE_Nyky\xc3\xa4\xc3\xa4n Spankkovan kyl\xc3\xa4ss\xc3\xa4 on noin 1\xc2\xa0200 asukasta. Kyl\xc3\xa4ss\xc3\xa4 on maidontuotantoon erikoistunut maatalousyritys. Raunioitunut Neitsyt Marian kirkko on paikallinen n\xc3\xa4ht\xc3\xa4vyys.'